Argishti I

Argishti I tiyir gazik ke Urartu mali -786 AGJ kali -764. Tiyir nazbeikye is direik ke Menua.

Argishti va dilfura ke  kiewatcon malplatir aze va jowa ke Urartu van Kavkaza divatcer. Va Erebuni ( debak mone ref Yerevan koe Armena ) zabdur.

Witafa avopafa aneyara exoner da Argishti yolt co tir vey armenavafa xanta. Va armenavaf trogarn vas արեգ ( Areg ) - awaltlorik isu  vas ΑΡΕJΑΣΤΙΝ ( Areyastin ) - gadikyapa isu savsaf ellasavaf vas αργεστής ( Argestes ) - jebe ik batakuca ik afi ravlemxanton co tikir.

Gazon gu Argishti, Urartu tiyir mirastion gu gijarotiuca. Levrotira ke Menua gadikye va benelafa vawa vaneksasa va Assur gu okol is azil ke Anadolu gola al gabeyed nume va guntap tadleyed. Wori Argishti va Assur me lalevrotiyir ise gu stujera va kazafa vawa va int kimayar.

Voxe va konak tcedes tawuk kev Mana patecta geronon stayar lize turestara ke Urartu jontikedje di inkeweyer. Dere va jowa ke Urartu van Kavkaza is gola ke Sevan uzda divatceyer lize va Argishtikhinili widava moe debak ke ref Armavir di zo zabduyur. Argishti va Erebuni ralmawidava frofatana gu malburenik mal  savsafa gazaxo dere zabduyur.

Gijarotiuca ke ervolia ke Urartu remi gazugal ke Argishti I va bogruca ke patecta tumusayar. Jontik andus narilt vegeduyun gan Menua gadikye is koefa bogruca va vonerapa va tawamidura is tukulara va patecta webeyed. Zolonaf pak ke tegira ke Argishti moe tawavo ke witafa Armena zo skuyur kiren lo kosuteks miwas va ini koe bata gola zo katrasiyid, tulon koe Argishtikhinili sokexo isu Erebuni. Argishti va tegira ke gadikye linveyer, voneson va tawamidura is taplekuson va centaxo is senuson va andus narilt.

Sarduri II nazbeikye va ini radimifir.

 Vuestexa 

 (fr) N. Adontz, Histoire d'Arménie. Les origines, Paris, 1946
 (fr) Dédéyan Gérard, Histoire du peuple arménien, Privat, Toulouse, 2007, ISBN 978-2-7089-6874-5
 (en) Piotrovsky, Boris (1969), The Ancient Civilization of Urartu, London, Cowles Book Co., ISBN 0-402-10171-5
 (en) Zimansky, Paul, Urartian and the Urartians, Oxford University Press

|style="vertical-align: top;"|

|}

Argishti I
Argishti I